Den danske svømmer Mie Ø. Nielsen klarede sig lørdag morgen videre fra indledende heat i 50 meter ryg ved kortbane-VM i Qatar. Det 18-årige talent tilbagelagde de 50 meter i tiden 27,09 sekunder og blev dermed nummer tre i sit heat. Samlet er hun videre til semifinalerne i tiendebedste tid. Den bedste tid blev sat af australieren Emily Seebohm. Hun kom ind i tiden 26,07. Mie Ø. Nielsen var en del af den danske holdkap, der fredag vandt guld i 4x50 meter medley i verdensrekordtid. Også Jeanette Ottesen svømmede sig som ventet videre fra indledende heat. Det skete i 100 meter butterfly, da hun vandt sit heat sikkert i tiden 56,54 sekunder. Ottesen var favorit til at gå videre, og selvom hun ikke svømmede sig ud, var der aldrig tvivl om det videre avancement.
Den 18-årige dansker kom let videre fra indledende heat ved kortbane-VM. Også Jeanette Ottesen er videre.